AMD accelerează lansarea noii serii de procesoare Ryzen 9000 „Granite Ridge” pentru PC-uri desktop, surse de încredere indicând că aceste procesoare ar putea fi disponibile în magazine chiar din luna iulie.
Bazate pe nucleul Zen 5, procesoarele Ryzen 9000 promit un upgrade semnificativ față de actuala generație Ryzen 7000. Noile procesoare vor fi compatibile cu plăcile de bază existente cu socket AM5, putând fi instalate printr-un simplu update de firmware. Performanțele sunt așteptate să fie cu până la 40% mai mari decât cele ale procesoarelor Ryzen 7000 cu un număr similar de nuclee.
În valul inițial de lansare, sunt așteptate patru modele de procesoare AMD Ryzen 9000 Zen 5:
Ryzen 9 9950X (16 nuclee)
Ryzen 9 9900X (12 nuclee)
Ryzen 7 9700X (8 nuclee)
Ryzen 5 9600X (6 nuclee)
Contrar zvonurilor, AMD nu va crește numărul de nuclee pentru gama high-end, concentrându-se pe eficiență. Ryzen 9 9950X, de exemplu, chiar dacă nu va depăși cu mult performanțele alternativei Intel cu 24 de nuclee, va oferi un consum de energie mai eficient raportat la nivelul de performanță.
Procesoarele din seria Ryzen 9000 sunt produse folosind nodul de fabricație TSMC N4 (4 nm EUV), considerabil mai eficient decât tehnologia Intel 7 (echivalent 10nm) utilizată pentru actuala generație de procesoare Intel Core i9 pentru desktop. Nucleul Zen 5 beneficiază de o microarhitectură revizuită, AMD estimând un salt de performanță între 10% și 40% în anumite scenarii de utilizare, comparativ cu generația anterioară Zen 4.